กองทุนไทยไม่ขายคนสหรัฐ
รับกฎหมายบังคับปี&#8217;57 รายงานธุรกรรมบลจ.รีบสกัดจำนวนนักลงทุนไม่ให้เพิ่ม
22 มี.ค. 2556

รับกฎหมายบังคับปี’57 รายงานธุรกรรมบลจ.รีบสกัดจำนวนนักลงทุนไม่ให้เพิ่ม
บลจ.ไทยหยุดขายหน่วยลงทุนให้พลเมืองสหรัฐก่อนกฎหมายสหรัฐบังคับเปิดชื่อผู้ลงทุน ม.ค. 2557
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย และนายกสมาคมบริษัทจัดการลงทุน เปิดเผยว่า บลจ.ทหารไทยมีนโยบายไม่เสนอขายหน่วยลงทุนทุกกองทุนในปัจจุบันให้กับพลเมืองสหรัฐทั้งที่เป็นบุคคลธรรมดาและนิติบุคคล จึงได้แก้ไขโครงการกองทุนจำนวน 65 กองในปัจจุบัน โดยได้รับความเห็นชอบจากสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เมื่อวันที่ 22 ก.พ. 2556
ทั้งนี้ การดำเนินการดังกล่าวเป็นผลจากสหรัฐได้ออกกฎหมาย Foreign Account Tax Compliance Act หรือ (FATCA) เพื่อป้องกันการเลี่ยงจ่ายภาษีของนักลงทุนสหรัฐ โดยกฎหมายกำหนดให้ตั้งแต่วันที่ 1 ม.ค. 2557 สถาบันการเงินทุกแห่งนอกประเทศสหรัฐจะต้องนำส่งรายงานข้อมูลบัญชีของลูกค้าที่เป็นชาวสหรัฐที่มีรายการในสถาบันการเงินประเทศนั้นให้แก่กรมสรรพากรของสหรัฐ หากสถาบันการเงินใดไม่มีการเปิดรายชื่อลูกค้าสหรัฐที่เข้ามาลงทุน รายได้ที่มาจากสหรัฐจะถูกหักภาษี ณ ที่จ่าย 30%
น.ส.เบญจรงค์ เตชะมวลไววิทย์ผู้บริหารฝ่ายจัดหาผลิตภัณฑ์พิเศษและบริหารทรัพย์ส่วนบุคคล บลจ.กสิกรไทย เปิดเผยว่า บลจ.กสิกรไทยไม่เสนอขายหน่วยลงทุนของกองทุนให้แก่พลเมืองสหรัฐ เพราะไม่ต้องการเพิ่มจำนวนนักลงทุนสหรัฐ เนื่องจากปี 2557 ต้องรายงานธุรกรรมให้กรมสรรพากรสหรัฐแล้ว หากจำนวนนักลงทุนสหรัฐเพิ่มขึ้นยิ่งทำให้ภาระของบริษัทเพิ่ม เพราะนอกจากคัดแยกลูกค้าสหรัฐออกมาแล้วต้องอัพเดตข้อมูลต่อเนื่อง 
อย่างไรก็ตาม ปัจจุบัน บลจ.สัญชาติต่างประเทศที่ดำเนินธุรกิจในไทยก็ไม่ขายหน่วยลงทุนให้คนสหรัฐมานานแล้ว เพราะทราบดีว่ากฎหมายสหรัฐเข้มงวดและไม่อยากมีภาระรายงานธุรกรรมของลูกค้า ขณะที่ตัวแทนขายหน่วยลงทุนซึ่งเป็นสถาบันการเงินต่างประเทศส่วนใหญ่ก็มีสัญชาติสหรัฐ เป็นเรื่องยากที่จะไม่รายงานธุรกรรมให้สหรัฐ
“เรามีนักลงทุนสหรัฐไม่มาก การหยุดรับคำสั่งซื้อเพิ่มไม่มีผลต่อการเติบโตของสินทรัพย์ของบริษัท” น.ส.เบญจรงค์ กล่าว
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า บลจ.กรุงไทยยังเปิดขายหน่วยลงทุนให้นักลงทุนสหรัฐตามปกติ เนื่องจากรอความชัดเจนของสมาคมบริษัทจัดการลงทุนที่ยื่นเรื่องให้รัฐบาลเจรจากับรัฐบาลสหรัฐเกี่ยวกับกรณีดังกล่าว น่าจะทำให้การแก้ไขปัญหาครอบคลุมทุกด้าน และจะได้ขอมติผู้ถือหน่วยลงทุนแก้ไขโครงการต่อไป